Ahoj kamoš, za posledný mesiac si mohol mnoho počúvať o Jonášovom príbehu. Dnes by sme sa chceli na túto knihu zamerať ako na celok a pripomenúť si pozorovania z posledného mesiaca. Tento papier je iba pre teba, tak sa nehanbi zapísať si poznámky, inšpirácie a tvoje osobné myšlienky.

Dnešná mládež bude rozdelená na 4 časti, na ktoré budeš mať vyhradený čas osamote počas chvál. Modlíme sa, aby tento čas mohol byť pre teba požehnaním.

1. **Božia výzva (Jon 1:1 – 3, Jon 3:1 – 3)**

Prvou vecou, nad ktorou sa budeme zamýšľať, je Božia výzva. Jonáša vyzýval Pán Boh v tejto knihe niekoľkokrát, no jeho reakcie boli odlišné. Pozrime sa spoločne na to, ako sa k Božej výzve postavil a ako sa aj my často staviame k výzvam, ktoré nám Pán Boh dáva do života.

* + Ako sa Jonáš stavia k Božej výzve?
	+ Ako reaguješ na Bože výzvy? V čom si podobný Jonášovi?
1. **Božia moc (Jon 1:4, Jon 1:14 – 16, Jon 3:4)**

Druhou časťou, ako si môžete prečítať, je Božia moc. V tejto knihe vidieť, že Boh nie je len pasívny a prizerajúci sa, ale je veľmi živý a koná. Spomeňme si spoločne na to, kedy môžeme v knihe Jonáša vnímať, aký je Boh mocný a ako sa častokrát k Jeho moci stavia nielen Jonáš, ale aj my.

* Čo si všímaš na reakcii Jonáša na jeho okolnosti? (Jon 1:5)
* Ako a kde vidíš Pána Boha vo svojom živote?
1. **Božia milosť (Jon 2:1, 2:11, Jon 3:10, Jon 4:10 – 11)**

Treťou časťou je Božia milosť. Táto kniha je predovšetkým o Božej milosti, o tom, že Boh nemiluje iba vyvolených, ale všetkých ľudí, bez ohľadu na ich vieru, zamestnanie, národnosť, farbu pleti atď. Vieme my ľudia prijímať Božiu milosť za každých okolností? Môžeme sa nad tým zamyslieť v tejto časti.

* + Ako Jonáš (ne)prijíma Božiu milosť? (Jon 2:10, Jon 4:1) A aké rozdiely si všímaš v jeho rekciách?
	+ Za čo si vďačný a na čo sa najviac hneváš?

**Zhrnutie**

V tejto časti sa rozdeľ do skupinky alebo dvojice a spoločne odpovedajte na túto otázku:

Čo viem aplikovať z tejto knihy do svojho života? A ako?